Diari Oficial de la Generalitat Valenciana


Sumari del DOGV 5910, del 10-12-2008 (2008/14700)

ORDE de 2 de desembre de 2008, de la Conselleria de Turisme, per la qual es fixen les bases reguladores per a la convocatòria i la concessió d'ajudes per la Conselleria de Turisme i per l'Agència Valenciana del Turisme.
---------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2008/10/02/(1)/dof/vci/html**

### Dades del document

Número de DOGV
:   5910

Data del DOGV
:   10-12-2008

Secció del DOGV
:   I. DISPOSICIONS GENERALS

Número del document
:   2008/14544


Data del document
:   02-10-2008

Organisme emissor
:   Conselleria de Turisme

Tipus de document
:   Ordre

Anàlisi jurídica

 Descriptors 

:   * suport econòmic
    * administració local
    * càmping
    * màrqueting
    * regió turística
    * medicina natural
    * qualitat del medi ambient
    * mitjans per a discapacitats
    * indústria gastronòmica
    * higiene alimentària
    * organització patronal
    * legislació
    * programa d'actuació
    * turisme rural
    * infraestructura turística
    * indústria hotelera
    * regió costanera

ORDE de 2 de desembre de 2008, de la Conselleria de Turisme, per la qual es fixen les bases reguladores per a la convocatòria i la concessió d'ajudes per la Conselleria de Turisme i per l'Agència Valenciana del Turisme. [2008/14403]  
El turisme constituïx una activitat econòmica d'interés estratègic per a la Comunitat Valenciana, tant per la seua destacada aportació a la generació i distribució de riquesa i creació d'ocupació, com per la seua importància social i territorial, en tant que activitat integradora i vertebradora de la societat i del territori.   
El sector turístic valencià, que ha realitzat un gran esforç d'ampliació, modernització i diversificació de la seua oferta en els últims anys, afronta en l'actualitat un important procés d'adaptació als nous reptes de l'escenari turístic mundial: creixent competència internacional derivada de l'aparició de nous productes i destinacions; canvis radicals en els processos de promoció, distribució i comercialització per introducció massiva de tecnologies de la informació i comunicació, o modificacions dels patrons habituals de comportament de la demanda turística, que requerix a més millors servicis i major qualitat en la seua prestació.   
Per a contribuir a afrontar els desafiaments plantejats per este nou escenari que encara el sector turístic, el Consell, a través de la Conselleria de Turisme, vol reforçar el seu suport al sector turístic amb els objectius últims de millorar la seua competitivitat i contribuir a un desplegament sostenible de l'activitat turística en tot el territori de la Comunitat Valenciana.   
Per a la consecució de dits objectius i fer front als reptes que afronta el sector turístic, la Conselleria de Turisme ha elaborat recentment dos textos que, amb caràcter complementari, definixen les línies d'actuació prioritàries de les polítiques públiques del Consell en matèria de turisme:   
- En desplegament del mandat establit per la Llei 3/1998, de 21 de maig, de Turisme de la Comunitat Valenciana en el seu títol IV, s'ha dissenyat el Pla d'Espais Turístics de la Comunitat Valenciana amb l'objecte de contribuir a la planificació espacial de l'activitat turística en l'àmbit de la Comunitat Valenciana, amb els objectius de millorar la competitivitat i aconseguir un desplegalment sostenible de l'activitat turística en el territori.   
A l'efecte, el Pla d'Espais Turístics preveu l'establiment de distintes directrius generals d'actuació que posen de manifest el caràcter transversal de l'activitat turística, aplicables a tot el territori de la Comunitat Valenciana, així com directrius particulars i específiques per a cada espai identificat.   
- Així mateix, en estreta col·laboració i consens amb el sector turístic empresarial, s'ha elaborat el Pla de Competitivitat del Sector Turístic de la Comunitat Valenciana 2009-2011, on s'establixen uns eixos i mesures que definixen el marc d'actuació de la Conselleria en el sector turístic per al trienni 2009-2011.   
Dit Pla de Competitivitat arreplega de forma expressa, entre altres mesures de diversa naturalesa, una sèrie de línies de suport financer a empreses, associacions empresarials i altres entitats que exercixen la seua activitat en l'àmbit turístic. L'annex I a esta orde resumix els eixos i les mesures del Pla de Competitivitat, que arreplega les línies d'ajudes a empreses, associacions empresarials i altres entitats que exercixen la seua activitat en el sector turístic.   
A fi d'establir un marc normatiu que servisca per al desplegament de les mesures proposades en els plans citats, i que proporcione estabilitat i garantisca la màxima seguretat jurídica als interessats, i en aplicació del que disposa l'art. 17 de la Llei 38/2003, de 17 de novembre, General de Subvencions, es promulga esta orde que establix les bases reguladores de la convocatòria i concessió d'ajudes per part de la Conselleria de Turisme, i de l'Agència Valenciana de Turisme.   
Així, en virtut del Decret 123/2007, de 27 de juliol, del Consell de la Generalitat pel qual s'aprova el Reglament Orgànic i Funcional de la Conselleria de Turisme; ateses les facultats que em conferix l'article 28 de la Llei de Generalitat 5/1983, de 30 de desembre, del Consell, d'acord amb les competències assignades pel Decret 209/2004, de 8 d'octubre del Consell de la Generalitat, pel qual s'aprova el Reglament de l'Agència Valenciana del Turisme; amb el que disposa el Decret Legislatiu de 26 de juliol de 1991, pel qual s'aprova del Text Refós de la Llei d'Hisenda Pública de la Generalitat Valenciana; així com el que establix la Llei 38/2003, de 17 de novembre, General de Subvencions i el Decret 9/2000, de 25 de gener, del Govern Valencià, sobre concessió d'ajudes en matèria de turisme,   
ORDENE  
Article 1. Objecte i àmbit  
1. L'objecte de la present orde és l'establiment del marc general i del procediment per a la convocatòria i concessió d'ajudes tant per la Conselleria de Turisme com per l'Agència Valenciana del Turisme.   
2. Les convocatòries d'ajudes tindran com a objecte el suport a projectes i actuacions en recursos i oferta turística de la Comunitat Valenciana, incloses en algun dels eixos del Pla de Competitivitat detallats en l'annex I de la present Orde. Els projectes i actuacions objecte d'ajuda hauran d'esatr sempre localitzats en el territori de la Comunitat Valenciana.   
3. Les ajudes seran convocades i concedides pel conseller/a de Turisme o pel president/a de l'Agència Valenciana del Turisme, mitjançant una orde o resolució, segons siga procedent, d'acord amb les consignacions previstes en les Lleis de Pressupostos de la Generalitat per a cada exercici econòmic.  
4. La present orde no s'aplicarà a les convocatòries d'ajudes dirigides a municipis turístics derivades de la Llei 3/1998, de 21 de maig, de la Generalitat, de Turisme de la Comunitat Valenciana, la regulació de les quals s'establix en el Decret 71/2000, de 22 de maig, del Consell, que aprova el reglament regulador dels convenis previstos en la Llei de Turisme.  
Article 2. Marc normatiu   
1. Les convocatòries d'ajudes regulades per la present Orde s'emmarcaran dins del que disposen els articles 87 a 89 del Tractat de la Unió Europea sobre compatibilitat de les ajudes públiques amb el mercat comú europeu, i en els Reglaments Europeus de desplegament d'estos articles; així com en el que establix la Llei 38/2003, de 17 de novembre, General de Subvencions i en el Decret Legislatiu de 26 de juliol de 1991, pel qual s'aprova del Text Refós de la Llei d'Hisenda Pública de la Generalitat Valenciana.   
2. Serà, igualment, d'aplicació a totes les convocatòries d'ajudes acollides a la present Orde, el compliment del que establix el Decret 147/2007, de 7 de setembre, del Consell, pel qual regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
Article 3. Contingut de les convocatòries  
1. Cada convocatòria d'ajudes haurà de contindre, entre altres possibles termes, els següents.   
- Naturalesa de l'ajuda.  
- Actuacions objecte d'ajuda.  
- Determinació dels beneficiaris.  
- Determinació dels criteris d'avaluació.  
- Costos subvencionables i intensitats màximes d'ajuda.  
- Quanties màximes i percentatges, si fa el cas aplicables.  
- Terminis de presentació de sol·licituds.  
- Termini i forma de justificació.   
- Normativa europea sobre règim de concessió d'ajudes públiques aplicable a dita convocatòria.   
2. En cada convocatòria s'especificarà l'import global màxim destinat al finançament de les ajudes convocades d'acord amb el que establix la corresponent Llei de Pressupostos de la Generalitat, així com, si fa l cas, les línies prioritàries o preferents de suport.   
Tot això sense perjuí que puguen convocar-se ajudes per tramitació anticipada, que quedaran subjectes a l'existència de crèdit adequat i suficient en el moment de la resolució de concessió de les ajudes. En tot cas es podrà incrementar el finançament quan es produïsca un augment del crèdit disponible com a conseqüència d'altres convocatòries en què s'hagen presentat o resolt sol·licituds per un import menor a l'inicialment previst.  
3. En el supòsit d'ajudes cofinançades amb fons europeus, s'hauran d'observar les obligacions derivades d'este règim de finançament, en especial les obligacions d'informació i publicitat establides per normativa europea, estatal o autonòmica.   
Cada convocatòria detallarà les obligacions d'informació i publicitat que hauran de complir els beneficiaris d'esta, amb menció expressa de la normativa europea, estatal o autonòmica que establix dites obligacions.   
Article 4. Beneficiaris   
1. Cada convocatòria d'ajudes determinarà els seus beneficiaris, si bé estos hauran de ser sempre algun o alguns dels següents:   
a) Empreses turístiques, persones físiques o jurídiques propietàries o explotadores d'establiments hotelers, campaments de turisme, apartaments turístics, allotjament rural, de restauració, agències de viatge, d'oferta turística complementària, així com qualsevol altra empresa relacionada de forma directa amb el turisme o qualsevol altra que de conformitat amb el que disposa la llei 3/1998 de 21 de maig de Turisme de la Comunitat Valenciana es poguera reconéixer.  
b) Associacions d'empreses turístiques, qualsevol que siga la seua naturalesa jurídica, d'àmbit local, comarcal, provincial o autonòmic, així com corporacions de dret públic amb seu a la Comunitat Valenciana  
c) Centres oficials d'investigació i universitats, la seu social del qual estiga a la Comunitat Valenciana, i que exercisquen activitats vinculades a la investigació, desenvolupament i innovació (I+D+i) en el sector turístic.   
d) Entitats locals de la Comunitat Valenciana, l'enumeració del qual establix l'article 3 de la Llei 7/85, de 2 d'abril, Reguladora de les Bases del Règim Local.   
2. A efectes de la present orde s'entendran per PIMES les menudes i mitjanes empreses segons definició donada per l'annex I del Reglament (CE) núm. 800/2008 (DOUE L 214 de 9.8.2008) o per qualsevol altre reglament que el substituïsca.   
3. No podran tindre la condició de beneficiari de les subvencions regulades en esta orde, les persones o entitats en els que concórrega alguna de les circumstàncies previstes en l'article 13. 2 i següents de la llei 38/2003, de 17 de novembre, General de Subvencions.  
Article 5. Sol·licituds i documentació  
1. Les sol·licituds d'ajuda hauran de presentar-se en imprés normalitzat, acompanyades de la memòria i documentació que es detall en cada convocatòria.   
2. La presentació de la sol·licitud d'ajuda comportarà l'autorització a la Conselleria de Turisme o a l'Agència Valenciana del Turisme, si fa el cas, per a poder obtindre directament informació relativa al compliment de les obligacions fiscals i amb la Seguretat Social. No obstant el sol·licitant podrà denegar de forma expressa el consentiment i haurà d'aportar per a això els certificats corresponents.   
3. Les sol·licituds podran presentar-se en els registres de la Conselleria de Turisme o d'Agència Valenciana del Turisme o per qualsevol dels mitjans previstos en l'article 38.4 de la Llei 38/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé de forma telemàtica sempre que així s'haja previst en la convocatòria corresponent.   
4. Les sol·licituds es presentaran amb anterioritat a l'inici de la realització del projecte o activitat, o amb anterioritat a l'inici de l'execució de la fase del projecte corresponent a l'exercici per al que se sol·licita l'ajuda, i dins del termini que s'establisca en la resolució que faça pública la convocatòria anual d'ajudes per a cada un dels programes. Llevat que, de manera excepcional, i per la naturalesa de l'actuació objecte d'ajuda, es determine de forma expressa en la corresponent convocatòria.  
5. Examinada la documentació aportada, si esta no reunix els requisits exigits, es requerirà de la persona interessada perquè en un termini de 10 dies esmene la falta o acompanye la documentació necessària, amb indicació que si no ho fera se li tindrà per desistit de la seua sol·licitud, prèvia resolució, la qual haurà de ser dictada en els termes previstos en l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
6. Així mateix, es podran requerir del sol·licitant qualssevulla altres dades, documents i informes complementaris que resulten necessaris per a la resolució de l'expedient.  
Article 6. Criteris d'avaluació i ponderació   
Els criteris d'avaluació i ponderació de les sol·licituds presentades s'establiran en cada convocatòria d'ajudes en atenció a les característiques i objectius establits en cada programa d'ajudes.   
Article 7. Procediment de concessió de les ajudes  
1. El procediment de concessió d'ajudes s'iniciarà d'ofici per mitjà de la convocatòria aprovada per orde o resolució de la conseller/a de Turisme i president/a de l'Agència Valenciana del Turisme, segons siga procedent, respectant els principis de publicitat i lliure concurrència.   
2. Els òrgans competents per a la instrucció del procediment d'ajudes emmarcades en la present orde seran els indicats en cada convocatòria. Estos duran a terme d'ofici totes les actuacions que estimen oportunes que per a la determinació, coneixement i comprovació de les dades necessàries per a procedir a l'avaluació i ponderació de les sol·licituds d'acord amb els criteris establits en cada convocatòria.   
3. Vistos els expedients per l'òrgan instructor, este els traslladarà a la Comissió d'Avaluació d'Ajudes, la composició de la qual es determinarà en la convocatòria corresponent. La Comissió d'Avaluació valorarà i adoptarà acord sobre els expedients de conformitat amb els criteris de valoració i ponderació establits en cada convocatòria.   
4. Dita Comissió traslladarà els seus acords a l'òrgan competent, determinat en cada convocatòria, qui al seu torn i segons siga procedent, elevarà proposta de resolució d'ajudes al conseller/a de Turisme o president/a de l'Agència, qui resoldrà sobre la seua adjudicació.   
5. Les resolucions de concessió fixaran expressament la quantia i incorporaran, si fa el cas, les condicions i obligacions que afecten l'execució del projecte o activitat. Així mateix, podran establir-se terminis parcials perquè el beneficiari execute com a mínim un determinat percentatge del projecte o activitat, i altres condicions per a la seua justificació.  
6. La resolució de concessió serà notificada als interessats en els termes previstos en els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
7. El termini màxim per a emetre i notificar la resolució serà de sis mesos des de la finalització del termini de presentació de sol·licituds. Si la documentació exigida en cada programa no estiguera completa, el termini es computarà a partir del dia de la correcta presentació d'aquella.  
Transcorregut tal termini sense que s'haja resolt i notificat s'entendrà desestimada la sol·licitud d'ajuda en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
8. Les subvencions concedides seran publicades en el Diari Oficial de la Comunitat Valenciana, amb expressió de la convocatòria, del programa i crèdit pressupostari al qual s'imputen, beneficiari, quantitat concedida i finalitat de la subvenció.  
9. Les resolucions a què es referixen els paràgrafs anteriors esgoten la via administrativa i contra elles podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la notificació de la resolució corresponent. No obstant, i amb caràcter potestatiu, podrà interposar-se recurs de reposició davant de l'òrgan que va dictar l'acte en el termini d'un mes a comptar de l'endemà de la notificació de la resolució corresponent.   
Article 8. Resolució d'incidències posteriors a la concessió de les ajudes   
1. L'òrgan competent de la Conselleria de Turisme, i l'òrgan o òrgans de l'Agència Valenciana del Turisme en què es delegue en cada convocatòria resoldran les incidències que es produïsquen amb posterioritat a la concessió, i en especial els supòsits de:  
- Canvis de titularitat.  
- Canvis d'ubicació.  
- Pròrrogues per a l'execució del projecte o activitat, i per al compliment de les condicions particulars de la concessió, i en particular la seua justificació, que seran concedides sempre amb caràcter excepcional.  
- Modificacions justificades del projecte inicial.  
- Revocació de les subvencions concedides per renúncia del beneficiari.   
2.Contra les seues resolucions podrà interposar-se recurs contenciós administratiu davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua notificació, d'acord amb els articles 10.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa,; no obstant, podrà interposar-se recurs de reposició davant del mateix òrgan que dicte l'acte, en el termini d'un mes comptat des de l'endemà de la seua notificació, d'acord amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
Article 9. Obligacions del beneficiari  
Són obligacions del beneficiari:  
a) Acreditar el compliment de requisits i condicions que determinen la concessió o gaudi de l'ajuda.  
b) El sotmetiment a les actuacions de control financer que corresponguen.  
c) Acreditar el compliment de les seues obligacions fiscals i amb la Seguretat Social en el moment previ a l'atorgament de l'ajuda en els termes establits en la normativa vigent en la matèria, i a l'acreditació de la seua personalitat jurídica referida al moment de la sol·licitud d'ajuda.  
La Conselleria de Turisme i l'Agència Valenciana del Turisme podran establir els convenis que estimen oportuns amb la Hisenda Pública i la Seguretat Social per a verificar el compliment de les dites obligacions.  
En el cas que el beneficiari siga una entitat local, s'entendrà que tal acreditació ha de realitzar-se en els termes establits en l'Orde de 30 de maig de 1996, de la Conselleria d'Economia, Hisenda i Ocupació.   
d) Comunicar a la Conselleria de Turisme o a l'Agència Valenciana del Turisme, segons siga procedent, l'obtenció o sol·licitud d'altres ajudes per a la mateixa finalitat procedents d'altres administracions o ens públics o privats.  
e) Disposar d'aquells permisos, autoritzacions i llicències que corresponguen a la naturalesa del projecte per al qual se sol·licita l'ajuda.   
f) Presentar, en tot moment i fins a la completa justificació de l'ajuda, la documentació que haguera patit alguna modificació.  
g) Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.  
h) Complir amb les obligacions d'informació i publicitat establides en cada convocatòria en atenció a l'origen dels fons que financen o cofinançen les ajudes convocades.   
i) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas, així com aquells comptables i registres específics siguen exigits per les bases reguladores de les subvencions, amb la finalitat de garantir l'adequat exercici de les facultats de comprovació i control.  
j) Presentar una declaració responsable de no estar sotmés en les prohibicions per a obtindre la condició de beneficiari, d'acord amb el que establix l'article 13 de la Llei 38/2003, de 17 de novembre, General de Subvencions  
k) Qualssevol altres previstes en les respectives convocatòries i en la normativa europea, estatal i autonòmica sobre subvencions, i en la normativa sobre fons de la Unió Europea que pogueren cofinançar cada convocatòria.  
Article 10. Control i inspecció  
1. La Conselleria de Turisme i l'Agència Valenciana del Turisme, per si mateixes, o a través de qualssevol persones o entitats que designen, podran en tot moment efectuar quantes actuacions de comprovació i verificació de la inversió o realització de l'actuació objecte d'ajuda estime necessàries, sense perjuí del que puguen dur a terme, si fa el cas, les unitats dels Fons Europeus   
2. El beneficiari i els tercers relacionats amb l'objecte de la subvenció o la seua justificació estaran així mateix obligats a sotmetre's a les actuacions de control financer dels òrgans de fiscalització de la Generalitat Valenciana en relació amb les subvencions o ajudes concedides.  
Article 11. Liquidació de les ajudes  
1. La liquidació de les ajudes s'efectuarà una vegada executat el projecte en la seua totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda en la convocatòria i en la seua notificació.  
2. A l'efecte del que establix el punt anterior, els beneficiaris hauran de presentar:  
- Documentació acreditativa de l'execució del projecte.  
- Acreditació, si fa el cas, del compliment de les obligacions i condicions que s'hagueren establit.  
- En el cas que el beneficiari haguera denegat de forma expressa el consentiment a la Conselleria de Turisme o a l'Agència Valenciana del Turisme per a obtindre directament informació relativa al compliment de les obligacions fiscals i amb la Seguretat Sòcia, tal com establix l'article 5, paràgraf 2 de la present Orde, haurà d'aportar la justificació, d'eixa data, del compliment formal de les dites obligacions fiscals i amb la Seguretat Social d'acord amb la normativa vigent en la matèria.  
3. Si els beneficiaris sol·licitaren un ajornament per a la justificació del projecte per causa justificada, la sol·licitud d'ajornament haurà de presentar-se abans de l'expiració del termini establit, i serà resolta segons establisca la convocatòria concreta per a cada cas, per l'òrgan competent de la Conselleria de Turisme o de l'Agència Valenciana del Turisme, segons corresponga.   
4. En determinació del que disposa l'apartat 2 de l'article 29 de la Llei 38/2003, de 17 de novembre, General de Subvencions, els beneficiaris podran subcontractar amb tercers fins al 100% dels projectes i activitats subvencionats en el marc del que establix la present Orde.  
Article 12. Pagament anticipat  
1. Amb relació a la gestió dels pagaments anticipats que, amb caràcter excepcional i prèvia consideració de les singularitats de cada cas puga tramitar la Conselleria de Turisme o l'Agència Valenciana del Turisme en l'execució dels programes d'actuació que comporten ajudes, subvencions i altres formes de finançament, caldrà ajustar-se al que establix l'article 47 bis, del Decret legislatiu de 26 de juny de 1991 del Consell de la Generalitat Valenciana, pel qual s'aprova el text refós de Llei d'Hisenda Pública de la Generalitat Valenciana.  
2. En este sentit, la bestreta del pagament estarà condicionat a la prestació de garantia que haurà de constituir-se mitjançant aval bancari, i que cobrirà l'import no justificat i interessos de demora, fins que l'Agència Valenciana del Turisme autoritze la seua cancel·lació, una vegada executades i justificades de conformitat les actuacions de l'anualitat corresponent.  
Article 13. Minoració i reintegrament de l'ajuda concedida  
1. L'alteració d'alguna de les característiques del projecte o activitat aprovats, l'incompliment de condicions i terminis establits en la resolució, la nul·la execució o execució parcial de la inversió, la falta o incompleta justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques o privades que en el seu conjunt excedisquen dels límits establits, podrà donar lloc a la revocació o minoració de la subvenció concedida.  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de la inversió o actuació o la falta de justificació de la realització del projecte, així com qualsevol altra causa de les previstes en l'article 37 de la Llei 38/2003, de 17 de novembre, General de Subvencions, donarà lloc a la incoació per l'òrgan competent per a la concessió de les ajudes del corresponent expedient que podrà finalitzar, si fa el cas, amb la revocació de la subvenció concedida i l'obligació de reintegrar les ajudes percebudes i els corresponents interessos de demora des del moment del pagament de la subvenció. En la tramitació del procediment es garantirà, en tot cas, el dret d'audiència de l'interessat.  
Article 14. Quantia i intensitats màximes de les ajudes  
1. L'import de les ajudes que s'establisca en les respectives convocatòries haurà de respectar les intensitats màximes establides en els respectius règims d'ajuda i la resta de normativa europea sobre ajudes estatals.  
2. Cap actuació o projecte acollit als règims d'ajuda arreplegats en la present Orde no podrà rebre altres ajudes públiques per un mateix concepte, qualssevol que siga la seua naturalesa, quan acumulades dites ajudes sobrepassen els límits establits en el règim d'ajudes vigent en la Unió Europea.  
3. Una mateixa despesa no podrà beneficiar-se simultàniament de més d'un fons estructural, sent estos fons incompatibles amb els fons de cohesió.  
4. Les ajudes que s'establisquen en les convocatòries específiques, aprovades a l'empara d'esta orde consistiran en una subvenció a fons perdut, l'import màxim de la qual no podrà superar els límits de percentatges màxims sobre el cost total subvencionable arreplegats en la convocatòria.   
Tal cost total estarà format per l'import dels elements subvencionables que constituïxen el projecte per al qual se sol·licita l'ajuda ajustats a preus de mercat.   
5. En cada convocatòria es podrà establir un màxim d'ajuda per beneficiari en funció de la disponibilitat pressupostària global o per programes.   
6. No serà subvencionable l'IVA satisfet per l'adquisició de béns i servicis, excepte en aquells supòsits de beneficiaris que estigueren exempts de tributació en tal impost o quan es tracte d'entitats locals.   
7. Quan un projecte comprenga dos o més programes, la quantia del cost subvencionable en cada programa serà proporcional a la part corresponent a cada un d'ells.  
8. En el marc de les disposicions vigents es podran subvencionar projectes d'abast plurianual.  
DISPOSICIÓ DEROGATÒRIA  
Queda derogada l'Orde de 12 de gener de 2007, de la consellera de Turisme, sobre concessió d'ajudes per l'Agència Valenciana del Turisme per a creació, modernització i millora de l'oferta turística de la Comunitat Valenciana   
DISPOSICIÓ FINAL   
La present Orde entrarà en vigor l'endemà de la publicació en el Diari Oficial de la Comunitat Valenciana.  
València, 2 de desembre e 2008  
La consellera de Turisme,  
ANGÉLICA SUCH RONDA  
ANNEX I  
Eixos del Pla de competitivitat 2009-2011 relacionats amb ajudes al sector turístic de la Comunitat Valenciana  
Eix 1. Gestió participativa   
- Suport a la prestació de servicis associatius  
Suport a la prestació de servicis oferits per associacions d'empreses de l'àmbit turístic a PIMES i MICROPIMES, destinats a la millora dels servicis prestats per estes als seus clients i l'adequació de les seues empreses a les noves necessitats de la demanda.   
Eix 3. Modernització i adequació del teixit empresarial   
Foment de l'adequació d'estructures i infraestructures empresarials a la demanda d'un mercat canviant, que promoga la seua adaptació a les necessitats dels diversos segments de demanda existents o d'interés potencial per a la diversificació de l'oferta turística de la Comunitat Valenciana, impuls a la sostenibilitat de l'oferta i increment dels seus nivells de qualitat.   
- Adaptació d'infraestructures i servicis   
Adaptació de la gestió i infraestructures empresarials a les noves exigències de la demanda procedent dels mercats turístics emissors consolidats o d'interés per a la Comunitat Valenciana   
- Incentius per a la millora de categories i servicis   
Adequació i adaptació d'infraestructures i servicis de les empreses turístiques de la Comunitat Valenciana amb l'objecte de facilitar l'augment de categories dels establiments i la millora de la prestació de servicis als seus clients.   
- Millora de la sostenibilitat d'infraestructures i servicis turístics   
Millora de la relació de sostenibilitat de les empreses turístiques de la Comunitat Valenciana amb el seu entorn, per a assegurar la gestió òptima dels recursos necessaris per al desplegament de la seua activitat, que contribuïsquen així mateix a incrementar la competitivitat d'estes.   
- Potenciació del teixit empresarial en destinacions d'interior  
Facilitar la millora de la competitivitat de les empreses turístiques radicades en destinacionss d'interior.   
Eix 4. Promoció, comercialització i posicionament en el mercat   
Facilitar el desplegament de les mesures i actuacions per a respondre a les noves demandes i necessitats del mercat actuals i als distints perfils de clients i productes turístics d'interés en el conjunt de la Comunitat Valenciana.   
- Adaptació de les empreses turístiques al nou escenari de distribució: noves tecnologies i tecnologies de la informació i comunicació (TIC's)   
Adaptació de la comunicació de les empreses turístiques a les necessitats dels nous canals que permeten i faciliten l'accés a mercats o segments de clients d'interés, dotant-les de ferramentes per a facilitar la seua adaptació als canvis introduïts en la distribució per les noves tecnologies i, en especial, per tecnologies de la informació i comunicació (TIC's).   
- Creació i posada en marxa de productes en mercats d'interés específic.   
Cohesió i millora de la posada en valor dels distints productes turístics amb potencialitat de segmentació i especialització de l'oferta, per a facilitar el seu accés als mercats estratègics.   
Eix 5. Foment i potenciació de la investigació, desenvolupament i innovació (I+D+I)   
Creació del marc idoni per a l'impuls a accions d'I+D+i, i la seua aplicació en el sector turístic empresarial, adaptant les seues propostes a les particularitats de les empreses de la Comunitat Valenciana, i facilitar les solucions que contribuïsquen a incrementar la seua competitivitat nacional i internacional.   
- Impuls a la cultura de l'I+D+i   
Facilitar a les empreses turístiques de la Comunitat Valenciana el desenvolupament d'activitats d'I+D+i, que contribuïsquen a augmentar el nivell de competitivitat empresarial d'estes.   
- Foment de la innovació tecnològica   
Suport a la implantació d'innovacions tecnològiques en els processos de gestió, organització i infraestructures del sector empresarial de la Comunitat Valenciana.   
Eix 6. Foment de l'excel·lència empresarial   
Impuls d'actuacions destinades a aconseguir estàndards d'excel·lència empresarial, tant en infraestructures, com en gestió i servicis. Contempla el suport a actuacions relatives a la relació de l'empresa amb el seu entorn físic i social, i la seua adaptació per a la prestació de servicis a tot tipus de client.   
- Foment de la qualitat total   
Incentivar les accions dirigides a la implantació de sistemes de gestió de la qualitat i certificació i renovació del certificat en qualitat.   
- Incentivació de la generació d'experiències i fidelització de clients   
Desplegar instruments i ferramentes per a millorar la imatge de l'oferta turística, que permeten augmentar les experiències singulars que contribuïsquen a fidelitzar al turista de la Comunitat Valenciana.   
- Suport a la gestió mediambiental i responsabilitat social corporativa   
Suport al desplegament d'actuacions empresarials que permeten l'adaptació responsable i respectuosa de l'oferta turística a l'entorn mediambiental i social de la Comunitat Valenciana.   
- Impuls al turisme accessible i al «turisme per a tots»   
Impuls del desplegament d'actuacions orientades a l'adaptació global de les empreses del sector turístic de la Comunitat Valenciana per a la prestació de servicis a tot tipus de clients.


Còpia Permalink ELI